13.7.2022
EL
Επίσημη Εφημερίδα της Ευρωπαϊκής Ένωσης
C 269/21
ΠΑΡΑΡΤΗΜΑ 3
Ετήσιες συνεισφορές των μελών που φιλοξενούν την ΚΥΣ
Οργανωτική δομή της ΚΥΣ Η κεντρική υπηρεσία συντονισμού της ΚΕΕΥ MIRRI αποτελείται από δύο κατανεμημένα τμήματα, την καταστατική έδρα που βρίσκεται στην πόλη Braga στην επικράτεια της Πορτογαλικής Δημοκρατίας, και τον κόμβο του συνεργατικού περιβάλλοντος εργασίας (στο εξής: CWE) που λειτουργεί στην πόλη Paterna στην επικράτεια του Βασιλείου της Ισπανίας.
Η διαχείριση της ΚΕΕΥ MIRRI θα είναι ανεξάρτητη των τρεχουσών διοικητικών δομών που λειτουργούν τοπικά, το δε προσωπικό της ΚΥΣ θα είναι ανεξάρτητο οποιουδήποτε mBRC.
Τοποθεσία και υλικές υποδομές Η καταστατική έδρα της ΚΕΕΥ MIRRI θα βρίσκεται στο Πανεπιστήμιο Minho στη Braga.
Το πανεπιστήμιο έχει περισσότερους από 20 000 φοιτητές και πλήθος τμημάτων, εκ των οποίων πολλά παρουσιάζουν ενδιαφέρον για την ΚΕΕΥ MIRRI.
Το κέντρο βιολογικής μηχανικής (CEB) παρέχει διεπαφή με την καταστατική έδρα της ΚΕΕΥ MIRRI και φιλοξενεί την πορτογαλική, πιστοποιημένη με ISO 9001:2015, συλλογή καλλιεργειών Micoteca da Universidade do Minho (MUM).
Οι δραστηριότητες του CEB οδήγησαν στη δημιουργία άνω των 13 τεχνοβλαστών.
Σε μικρή απόσταση πεζή βρίσκονται η ιατρική σχολή καθώς και τα τμήματα βιολογίας και χημείας.
Σε μικρή απόσταση βρίσκεται το διεθνές ιβηρικό εργαστήριο νανοτεχνολογίας (INL).
Το επιστημονικό και τεχνολογικό πάρκο, AvePark, βρίσκεται επίσης σε μικρή απόσταση και παρέχει σχετικές διεπαφές.
Ο κόμβος CWE της ΚΕΕΥ MIRRI θα φιλοξενηθεί στο Πανεπιστήμιο της Βαλένθια.
Το Πανεπιστήμιο της Βαλένθια διαθέτει υπηρεσία πληροφορικής, η οποία παρέχει τρέχουσες εφαρμογές επιστημονικού ή εκπαιδευτικού χαρακτήρα.
Tirant 2 είναι ο κόμβος της Βαλένθια του ισπανικού δικτύου υπερυπολογιστικής, τον οποίο διαχειρίζεται το Πανεπιστήμιο της Βαλένθια.
Διαθέτει τις αναγκαίες υποδομές για να φιλοξενήσει μεγάλους εξυπηρετητές καθώς και ειδικευμένους ανθρώπινους πόρους για τη διαχείρισή τους.
Το εικονικό περιβάλλον του CWE θα φιλοξενηθεί στο Πανεπιστήμιο της Βαλένθια, με την αξιοποίηση συνεργειών με την κοινή εγκατάσταση της ΚΕΕΥ LifeWatch που βρίσκεται στην Ισπανία όσον αφορά την ανάπτυξη των εργαλείων που είναι αναγκαία για την επίτευξη των κοινών στόχων αμφοτέρων των ερευνητικών υποδομών.